Na podlagi 219. člena Pravilnika o postopkih za izvrševanje proračuna Republike Slovenije (Uradni list RS, št. 50/2007, 114/2007 - ZIPRS0809, 61/2008, 99/2009 - ZIPRS1011, 3/13, 81/16), 19. člena Zakona o športu (Uradni list RS, št. 29/17), 3. in 77. člena Pravilnika o pogojih, merilih in postopku za sofinanciranje izvajalcev letnega programa športa v Mestni občini Ljubljana (Uradni list RS, št. 98/13) in Statuta Mestne občine Ljubljana (Uradni list RS, št. 24/16-UPB) objavlja Mestna občina Ljubljana, Mestni trg 1, 1000 Ljubljana (v nadaljevanju: MOL)

**2. JAVNI RAZPIS**

**za sofinanciranje programov in dodelitev uporabe prostora programom Letnega programa športa v MOL za leto 2017**

# ****POMEN IZRAZOV-** povzeti po** Pravilniku o pogojih, merilih in postopku za sofinanciranje izvajalcev letnega programa športa v Mestni občini Ljubljana (Uradni list RS, št. 98/13)

**Izvajalec letnega programa športa v MOL** (v nadaljnjem besedilu: izvajalec) je vsakdo, ki je izbran na tem javnem razpisu. Izvajalcu se lahko poleg statusa izvajalca letnega programa športa v MOL na podlagi tega razpisa odobri tudi:

* sofinanciranje posameznega programa;
* uporabo javnih športnih objektov v lasti MOL.

**Konzorcij izvajalcev letnega programa športa** sestavljajo izvajalci, ki se za potrebe izvedbe enega ali več programov povežejo z namenom učinkovitega izvajanja programa in poslovodenja. Člani konzorcija izmed sebe določijo nosilca konzorcija. Vsi člani konzorcija morajo izpolnjevati pogoje za pridobitev statusa izvajalca letnega programa športa v MOL.

**Športna panoga** je tista panoga, ki je opredeljena v Pogojih, pravilih in kriterijih za registriranje in kategoriziranje športnikov v Republiki Sloveniji in ima nacionalno panožno športno zvezo z uradnim tekmovalnim sistemom, v katerem lahko športniki oziroma ekipe napredujejo v tekmovalne sisteme mednarodnih športnih zvez.

**Prednostne športne panoge** so: alpsko smučanje, atletika – stadionska, gimnastika – športna, gimnastika – ritmična, golf, hokej na ledu, judo, kajak kanu, kolesarstvo – cestno, kolesarstvo – gorsko in bmx, košarka, namizni tenis, nogomet, odbojka, plavanje, rokomet, smučarski skoki, smučarski teki, strelstvo, tenis in vaterpolo.

**Skupine športnih panog** so štiri, v katerih so združeni športi s sorodnimi značilnostmi:

* I. skupina: izvajalci, ki izpeljujejo programe v individualnih športih, v katerih športniki tekmujejo v uradnih tekmovalnih sistemih nacionalne panožne športne zveze za naslov državnega prvaka;
* II. skupina: izvajalci, ki izpeljujejo programe v kolektivnih športih, v katerih športniki tekmujejo v uradnih tekmovalnih sistemih nacionalne panožne športne zveze za naslov ekipnega državnega prvaka;
* III. skupina: izvajalci, ki izpeljujejo različne športno - rekreativne programe;
* IV. skupina: izvajalci miselnih iger.

**Mreža javnih športnih objektov** obsega pokrite in nepokrite športne površine v upravljanju Javnega zavoda Šport Ljubljana. V mreži javnih športnih objektov so tudi pokrite in nepokrite športne površine v upravljanju vrtcev in osnovnih šol, vendar v času, ko ne poteka redni program vzgoje oziroma izobraževanja. V mrežo javnih športnih objektov se za potrebe izvajanja letnega programa športa lahko vključi tudi športne objekte v upravljanju srednjih šol, ob soglasju pristojnega ministrstva.

**Uporaba prostora** v mreži javnih športnih objektov obsega uporabo pokritih in nepokritih športnih površin in se podrobneje opredeli z letnim programom športa.

**Uradni tekmovalni sistem**: Uradni tekmovalni sistem je sistem tekmovanj v Republiki Sloveniji in mednarodnih tekmovanj v posamezni športni panogi, ki so stopenjsko razvrščena glede na njihovo medsebojno konkurenčnost, so v skladu s pravili NPŠZ ali pravili mednarodnih športnih zvez in jih je evidentiral OKS-ZŠZ. Kot uradni tekmovalni sistem se upošteva dokument »Uradno potrjeni tekmovalni sistemi za leto 2016«, številka 30303‐5‐2/16, ki ga je v skladu z dokumentom »Pogoji, pravila in kriteriji za registriranje in kategoriziranje športnikov v Republiki Sloveniji« potrdil strokovni svet za tekmovalni šport na svoji 12. redni seji dne 6. 10. 2016.

# PREDMET RAZPISA

Predmet javnega razpisa je zbiranje predlogov za sofinanciranje programov Letnega programa športa v MOL in dodelitev uporabe prostora športnim društvom in športnim zvezam v javnih športnih objektih.

Vlagatelj poda predloge za sofinanciranje programov Letnega programa športa v MOL za leto 2017 in dodelitev uporabe prostora športnim društvom in športnim zvezam za leto 2017.

Premoženjska korist, ki jo bodo vlagatelji prejeli na podlagi predlogov za ta razpis, bodisi v obliki denarnih sredstev ali brezplačne uporabe prostora, mora biti v celoti namenjena v dobro končnih uporabnikov.

Programi športa izvajalcev Letnega programa športa ne smejo biti dvojno financirani za isti namen.

Sofinancirani izvajalci v vseh programih športa otrok in mladine so dolžni brezplačno vključevati v svoje programe socialno ogrožene otroke.

1. **Dodelitev uporabe prostora, *Obrazec 9***

**Dodelitev uporabe prostora** v mreži javnih športnih objektov za izvedbo programov se izvede, ko je izvajalcem že dodeljen domicil na posameznih javnih športnih objektih.

Proste kapacitete po posameznih vadbenih enotah v mreži javnih športnih objektov in namen uporabe javnih športnih objektov se za izvedbo Letnega programa športa opredelita in objavita v razpisni dokumentaciji.

Prednost pri uporabi prostora v mreži javnih športnih objektov imajo Programi interesne športne vzgoje otrok, mladine in študentov ter Programi športne vzgoje otrok, mladine in študentov, usmerjenih v kakovostni in vrhunski šport.

Vadbena enota za dodeljevanje uporabe prostora je **45 minut**.

Na podlagi števila točk, ki so jih programi vlagateljev dosegli v postopku vrednotenja na posameznem področju Letnega programa športa, in vlog vlagateljev za uporabo športnih objektov, se na posameznih javnih športnih objektih izdela prednostni vrstni red, na podlagi katerega se posameznim vlagateljem – izvajalcem programov določi obseg uporabe športnih objektov, izražen v urah (**45 minutnih enotah)**.

Vlagatelj lahko zaprosi za dodelitev uporabe prostora v mreži javnih športnih objektov MOL. V vlogi lahko navede želeno in nadomestno lokacijo. V postopku dodeljevanja uporabe prostora lahko komisija v primeru zasedenosti želenega in nadomestnega objekta dodeli katerikoli prost športni objekt, ki je v mreži javnih športnih objektov MOL. Pri tem se upošteva nezasedenost objektov in deficitarnost oziroma primernost objektov za posamezne športne panoge.

1. **Sofinanciranje programov**

Odobrena denarna sredstva iz tega razpisa lahko izbrani vlagatelji namenijo in uporabijo zgolj za namene, ki so za vsako področje predvideni s tem razpisom in Pravilnikom o pogojih, merilih in postopku za sofinanciranje izvajalcev letnega programa športa v Mestni občini Ljubljana (Uradni list RS, št. 98/13).

V programih, kjer je predmet sofinanciranja strošek strokovnega delavca, lahko izvajalci kot dokazilo o namenski rabi sredstev navedejo tudi poročilo o volonterskem delu v višini do 20 % vseh stroškov dela strokovnega delavca. Upravičen strošek za uveljavljanje volonterskega dela je povračilo stroškov, skladno s 31. členom Zakona o prostovoljstvu (Uradni list RS, št. 10/11, 16/11 – popr. in 82/15).

Osnovo za izračun zneskov iz 4. odstavka 11. člena in 3. odstavka 31. člena Pravilnika o pogojih, merilih in postopku za sofinanciranje izvajalcev letnega programa športa v Mestni občini Ljubljana (Uradni list RS, št. 98/13) predstavljajo zneski, ki so jih panoge oz. izvajalci prejeli na podlagi Javnega razpisa za sofinanciranje programov, dodelitev domicila in dodelitev uporabe prostora programom Letnega programa športa v MOL za leto 2016, ter sofinanciranje Programov mestnih panožnih športnih šol otrok in mladine, usmerjenih v kakovostni in vrhunski šport za leto 2016.

Sofinanciranje programov Letnega programa športa v MOL obsega sofinanciranje programov na naslednjih področjih delovanja v športu:

* 1. Programi mestnih panožnih športnih šol otrok, mladine in študentov, usmerjenih v kakovostni in vrhunski šport, *Obrazec 8*

Vlagatelji lahko v okviru vloge zaprosijo za sofinanciranje stroškov dela zaposlenih trenerjev v prednostnih športnih panogah, za polni delovni čas v obsegu 40 pedagoških ur na teden izključno v programih športne vzgoje otrok, mladine in študentov, usmerjenih v kakovostni in vrhunski šport, ki tekmujejo v uradnem tekmovalnem sistemu za obdobje od 1.1.2017 do 31.12.2017. Program lahko izvajajo tudi v Animacijski programi športne vzgoje otrok, mladine in študentov, usmerjenih v kakovostni in vrhunski šport (1.2.5.5.) in programih 1.2.5.1. Športni programi po pouku za šoloobvezne otroke.

Na programu se sofinancira delo okvirno 11 trenerjev za izvajanje programa mestnih panožnih športnih šol.

V kolikor razpisana kvota za kolektivne in individualne športe ne bo porabljena, lahko komisija na podlagi prispelih vlog te kvote ustrezno preoblikuje. Ravno tako velja za razporejanje kvot znotraj skupin individualnih in kolektivnih športov po posamezni športni panogi.

Okvirna razpisana kvota za posamezne panoge je:

* individualni športi: judo 1, plavanje 1, tenis 3,
* kolektivni športi: nogomet 2, rokomet 1, odbojka 1 (samo za obdobje 1.8.2017 do 31.12.2017), vaterpolo 1 (samo za obdobje 1.8.2017 do 31.12.2017).

## Sofinancirajo se tisti programi vlagateljev, ki:

* zagotovijo stalnost strokovnih delavcev v celotnem obdobju izvajanja programa,
* zagotovijo stalnost športnikov, vključenih v program športne vzgoje otrok, mladine in študentov, usmerjenih v kakovostni in vrhunski šport, v celotnem obdobju izvajanja programa oz. izvajajo program z omejenim prestopom športnikov v klube in društva, ki nimajo sedeža v MOL,
* bodo zagotavljali, da bo trener osebno opravil najmanj 22 pedagoških ur (enot) neposrednega vzgojno-izobraževalnega dela na terenu (treningi, animacijske vadbe) tedensko.
  1. Program velikih mednarodnih tekmovanj in prireditev, *Obrazec 9*

Vlagatelji lahko v okviru vloge zaprosijo za dodelitev uporabe objekta za programe, uvrščene v Letni program športa ter za druga velika mednarodna tekmovanja in prireditve (3.4.6.25.).

Za izvajalce evropskih ligaških tekmovanj in svetovnih pokalov pod okriljem mednarodne športne zveze oziroma združenja (3.4.6.26.) se za izvedbo programa sofinancirajo materialni stroški in dodeli uporaba objekta.

Izvajalci so v okviru izvajanja programa 3.4.6. dolžni:

* poskrbeti za navajanje naziva »Ljubljana« v vseh elektronskih in tiskanih medijih kot mesta, iz katerega izvajalec Letnega programa športa in prireditve prihaja,
* sodelovati pri aktivnostih Javnega zavoda ŠPORT LJUBLJANA in Javnega zavoda Turizem Ljubljana za promocijo mesta Ljubljana,
* pri izvajanju programa in pri drugih oblikah javnega nastopanja ter v elektronskih in tiskanih medijih v zvezi z njim navajati, da je njegovo izvajanje sofinancira tudi Mestna občina Ljubljana.

Izvajalci programov evropskih ligaških tekmovanj oziroma drugih velikih ligaških tekmovanj pod okriljem mednarodne športne zveze oziroma njihovih združenj v hokeju na ledu morajo za promocijo mesta Ljubljana (3.4.6.26.):

* na vidnem mestu dresa igralca zagotoviti napis Ljubljana,
* na vseh gradivih, pri vseh objavah in predstavitvah programa športa navesti, da njegovo izvajanje sofinancira MOL, ter objaviti grb Mestne občine Ljubljana z napisom, skladno s celostno grafično podobo (CGP) (»Mestna občina Ljubljana« z GRBOM in predpisano obliko pisave),
* na vseh oglasnih panojih ob igrišču in na objektu, kjer poteka tekmovanje, skladno s CGP navajati ime Mestna občina Ljubljana in GRB, »ŠPORT LJUBLJANA« in »Visit Ljubljana« (v kolikor se dogodek oglašuje tudi na reklamnih panojih in oglasnih panojih, je tudi tu potrebno navajati omenjene nazive iz te alineje),
* zagotoviti vidno oglaševanje mesta Ljubljana na spletnih straneh ter na izdanih vstopnicah za tekme,
* zagotoviti TV oz. internetni prenos tekem, ki se izvajajo v Mestni občini Ljubljana.

# OSNOVNI POGOJI ZA KANDIDIRANJE NA JAVNEM RAZPISU

Na razpis za izbor izvajalcev lahko kandidirajo izvajalci, ki spadajo v naslednje kategorije:

* športna društva in zveze športnih društev na podlagi Zakona o društvih (Uradni list RS, št. 64/11 – uradno prečiščeno besedilo); zavodi, registrirani za opravljanje dejavnosti v športu, na podlagi Zakona o zavodih (Uradni list RS - stari, št. 12/91, Uradni list RS/I, št. 17/91 - ZUDE, Uradni list RS, št. 55/92 - ZVDK, 13/93, 66/93, 66/93, 45/94 - odl. US, 8/96, 31/00 - ZP-L, 36/00 - ZPDZC in 127/06 - ZJZP),
* ustanove, ki so ustanovljene za opravljanje dejavnosti v športu in so splošno koristne in neprofitne, na podlagi Zakona o ustanovah (Uradni list RS, št. 70/05 – uradno prečiščeno besedilo);
* zasebniki, gospodarske družbe in druge organizacije, registrirane za opravljanje dejavnosti v športu;
* vrtci, osnovne šole, poklicne, srednje tehniške in srednje strokovne šole, gimnazije, višje strokovne šole in visokošolski zavodi.

Športna društva in njihova združenja imajo pod enakimi pogoji prednost pri izvajanju letnega programa športa.

Pravico do pridobitve statusa izvajalca ter sofinanciranja programov in uporabe prostora v mreži javnih športnih objektov imajo izvajalci, ki:

* so registrirani za izvajanje dejavnosti v športu; šifrant SKD: 85.510, 93.120, 93.190, 94.991
* imajo sedež oziroma stalno prebivališče v MOL, delujejo za območje MOL in izvajajo dejavnost pretežno za prebivalce MOL;
* delujejo in imajo sedež v MOL najmanj dve leti;
* imajo zagotovljene kadrovske in organizacijske pogoje za uresničevanje na razpis prijavljenih programov in izvajajo programe športa s svojimi strokovnimi kadri;
* imajo status športnega društva, katerih člani plačujejo članarino, in imajo urejeno zbirko članstva in udeležencev programov;
* imajo status športnega društva in v kolektivnih športih s svojimi ekipami igrajo domače tekme na območju MOL, razen v primeru, da tega zaradi objektivnih razlogov ne morejo;
* nimajo neporavnanih zapadlih obveznosti oziroma tekočih sodnih sporov z MOL in njenimi povezanimi osebami;
* zagotavljajo izvedbo programov športa v skladu z načeli trajnostnega razvoja;
* izpolnjujejo druge pogoje, določene s Pravilnikom o pogojih, merilih in postopku za sofinanciranje izvajalcev letnega programa športa v Mestni občini Ljubljana (Uradni list RS, št. 98/13), letnim programom športa in razpisno dokumentacijo.

Status izvajalca lahko dobi vsak izvajalec, ki izpolnjuje pogoje iz prejšnjega odstavka in:

* se mu sofinancira program iz proračuna MOL ali
* se mu dodeli uporaba prostora v mreži javnih športnih objektov ali
* v postopku vrednotenja programov po merilih prejme vsaj 50% točk.

Na razpis lahko s programi na posameznih področjih kandidirajo tudi izvajalci, ki so združeni v konzorcij znotraj posamezne športne panoge, pri čemer morajo v vlogi na razpis s konzorcijsko pogodbo oziroma izjavo opredeliti vlogo vsakega posameznega člana konzorcija in način financiranja programa, s katerim kandidirajo. Konzorcij se v postopku vrednotenja obravnava kot en vlagatelj. Vsi člani konzorcija morajo izpolnjevati pogoje za pridobitev statusa izvajalca Letnega programa športa v MOL.

V primeru zamenjave strokovnega delavca, mora biti nov strokovni delavec enake ali višje stopnje izobrazbe oz. usposobljenosti.

Izvajalci so pri izvedbi sofinanciranih programov dolžni upoštevati napotila iz Priročnika za organizacijo dogodkov po načelih trajnostnega razvoja, ki je sestavni del razpisne dokumentacije. Programi, ki bodo upoštevali napotila iz Priročnika za organizacijo dogodkov po načelih trajnostnega razvoja, bodo pri merilu kakovost programa bolje ocenjeni.

# POSEBNI POGOJI ZA KANDIDIRANJE NA RAZPISU

***Posebni pogoji, ki jih morajo izpolnjevati vlagatelji za kandidiranje na javnem razpisu za področje* Programi mestnih panožnih športnih šol otrok, mladine in študentov, usmerjenih v kakovostni in vrhunski šport*, Obrazec 8a*:**

Na razpis se lahko prijavijo izvajalci, ki bodo v letu 2017 izvajali program vadbe v programih športne vzgoje otrok, mladine in študentov, usmerjenih v kakovostni in vrhunski šport v prednostnih športnih panogah.

Na razpis za sofinanciranje se lahko prijavijo vlagatelji, ki:

* bodo zaposlili trenerja za polni delovni čas za usmerjeno vzgojno-izobraževalno delo v programih športne vzgoje otrok, mladine in študentov, usmerjenih v kakovostni in vrhunski šport, z ustrezno strokovno izobrazbo, skladno z 48. členom Zakona o Športu,
* bodo s trenerjem sklenili pogodbo o zaposlitvi za polni delovni čas. Trener je lahko zaposlen kot fizična oseba (pogodba o zaposlitvi; za določen ali nedoločen čas) ali samostojni podjetnik oziroma zasebni športni delavec,
* bodo predložili individualen štiriletni program za posamezno mestno panožno športno šolo (za posameznega trenerja), namenjen izključno športni vzgoji otrok, mladine in študentov, usmerjenih v kakovostni in vrhunski šport, in v katerem so opredeljeni program dela, cilji, podatki o športnikih oz. vadečih, vključenih v posamezni program, materialni in prostorski pogoji za izvajanje programa. Iz individualnega programa mora biti razvidno, katere selekcije in starostne kategorije bo posamezen trener vodil (glede na obseg dela naj bi trener vodil 2 selekciji oz. starostni kategoriji iz programov športne vzgoje otrok in mladine, usmerjenih v kakovostni in vrhunski šport, v katere so vključeni registrirani športniki in tekmujejo v uradnih tekmovalnih sistemih v okviru nacionalnih panožnih športnih zvez),
* bodo pri izvajanju programa vključevali tudi druge strokovne delavce z ustrezno strokovno izobrazbo oziroma ustrezno usposobljenostjo,
* bodo predložili reference izvajalca o izvajanju programa,
* za namen financiranja zaposlenega trenerja ne prejemajo drugih javnih sredstev,
* bodo zagotavljali strokovnega delavca z visoko ravnjo aktivnega znanja slovenščine.

***Posebni pogoji, ki jih morajo izpolnjevati vlagatelji za kandidiranje na javnem razpisu za področje* Program velikih mednarodnih tekmovanj in prireditev*, Obrazec 9*:**

Na razpis lahko kandidirajo izvajalci, ki izpolnjujejo naslednje pogoje:

* organizirajo velika mednarodna tekmovanja in prireditve, ki se izvajajo na območju MOL in so uvrščeni v letni program športa,
* organizirajo evropska ligaška tekmovanja in svetovne pokale, ki se izvajajo na območju MOL.

# MERILA ZA IZBOR PROGRAMOV

Merila oz. kriteriji vsebinskega ocenjevanja, s pomočjo katerih strokovna komisija izbira med tistimi, ki izpolnjujejo vse pogoje za posamezno razpisno področje sofinanciranja, so podrobneje opredeljena v razpisni dokumentaciji za vsako razpisno področje.

Merila (ne glede na področje) so vsebinska. Ocenjuje se upravičenost programa, kakovost in realnost programa.

Navedba vrste meril, s pomočjo katerih se med tistimi, ki izpolnjujejo splošne in posebne pogoje, izberejo prejemniki sredstev, način njihove uporabe in pomen posameznih meril se nahajajo v razpisni dokumentaciji za vsako posamezno razpisno področje posebej.

# OKVIRNA DODELITEV UPORABE PROSTORA ZA IZVEDBO RAZPISANIH PROGRAMOV

Dodelitev uporabe prostora je namenjena naslednjim programom:

|  |  |  |  |
| --- | --- | --- | --- |
| Nosilec | Obrazec | Številka programa | Program |
|  |  | **3.** | **Razvojne in strokovne naloge v športu** |
| Cerar Pavič Špela | Obrazec 9 | **3.4.6.** | **Velika mednarodna tekmovanja in prireditve** |
|  |  | 3.4.6.13. | Nogometni turnir prijateljskih mest |
|  |  | 3.4.6.25. | Kvalifikacijski turnir za Ligo prvakov v ženskem nogometu |
|  |  | 3.4.6.26. | Evropska ligaška tekmovanja in svetovni pokali |
|  |  |  | Sofinanciranje nastopov v evropskih ligaških tekmovanjih oziroma drugih velikih ligaških tekmovanjih pod okriljem mednarodne športne zveze oziroma združenja |
|  |  |  | hokej |

# OKVIRNA VIŠINA SREDSTEV ZA IZVEDBO RAZPISANIH PROGRAMOV

MOL si pridržuje pravico do spremembe okvirne višine sredstev, v primeru, da se razpoložljiva sredstva spremenijo v postopku sprejemanja proračuna ali rebalansa proračuna MOL za leto 2017.

**Okvirna skupna višina** predvidenih razpisanih sredstev znaša 389.600 eurov.

**Okvirne višine** sredstev, ki so namenjene izvedbi razpisanih programov za leto 2017, po posameznih razpisnih področjih znašajo:

|  |  |  |  |  |
| --- | --- | --- | --- | --- |
| Nosilec | Obrazec | Številka programa | Program | Okvirna razpisana sredstva v eurih |
|  |  | **1.** | **Program športa otrok in mladine** |  |
| Rems Nina |  |  | **Mestne panožne športne šole** |  |
|  | Obrazec 8a | 1.5. | Program mestnih panožnih športnih šol otrok, mladine in študentov | **169.600** |
|  |  | **3.** | **Razvojne in strokovne naloge v športu** |  |
| Cerar Pavič Špela | Obrazec 9 | **3.4.6.** | **Velika mednarodna tekmovanja in prireditve** |  |
|  |  | 3.4.6.26. | Evropska ligaška tekmovanja in svetovni pokali |  |
|  |  |  | Sofinanciranje nastopov v evropskih ligaških tekmovanjih oziroma drugih velikih ligaških tekmovanjih pod okriljem mednarodne športne zveze oziroma združenja |  |
|  |  |  | hokej | **220.000** |

# ROK PORABE DODELJENIH SREDSTEV

Dodeljena sredstva za leto 2017 morajo biti porabljena v letu 2017.

# ROK ZA PREDLOŽITEV VLOG IN NAČIN PREDLOŽITVE

Vlagatelji morajo **izpis vloge** oddati izključno po pošti kot priporočeno pošiljko na naslov: **Mestna občina Ljubljana, p.p. 25, 1001 Ljubljana**, in sicer najkasneje do vključno **28. 07. 2017** (velja datum poštnega žiga).

Vloga mora biti najprej v celoti izpolnjena in oddana v elektronski sistem (e- Razpis). Nato mora biti natisnjen izpis s podatki o vlogi **in samo** **ta izpis**, **podpisan in žigosan**, poslan po pošti skladno z besedilom te točke razpisa. Vsa dokazila in priloge morajo biti priložena v e- Razpis v skenirani obliki.

Vloga, ki bo izpolnjena in oddana **samo v elektronskem sistemu e- Razpis**, izpis s podatki o vlogi pa ne bo poslan po pošti na način, opredeljen v tej točki, **bo zavržena**.

Pri izpolnjevanju bodite natančni in kolikor je mogoče jasni.

Za uvrstitev v postopek izbora za dodelitev sredstev mora vsaka vloga izpolnjevati naslednje pogoje, da se šteje kot formalno popolna:

* pravilno izpolnjen »Prijavni obrazec MOL« v e**-**Razpisu;
* pravilno izpolnjen »Obrazec vloga« v e**-**Razpisu;
* izjave, oddane preko e**-**Razpisa;
* obvezna dokazila in druge priloge, skenirane in oddane preko e**-**Razpisa;
* prijavne obrazce je treba izpolnjevati natančno po obrazcu in v slovenskem jeziku;
* vloga poslana v roku in na način, ki je določen v tej točki besedila razpisa.

Natisnjeni izpisi vlog morajo biti poslani v **zaprti ovojnici** - velikosti A4 ali večja, ki vsebuje oznako »**Ne odpiraj – vloga na 2. Javni razpis za sofinanciranje programov in dodelitev uporabe prostora programom Letnega programa športa v MOL za leto 2017«**.

# DATUM ODPIRANJA VLOG, ODDANIH PO POŠTI

Odpiranje vlog bo opravila razpisna komisija. Pričelo se bo 02. 08. 2017 in ne bo javno.

Na odpiranju imenovana razpisna komisija ugotavlja popolnost vlog glede na to, če so bili predloženi vsi zahtevani dokumenti. V primeru nepopolno izpolnjenih vlog oz. vlog s pomanjkljivo dokumentacijo bo razpisna komisija v roku 8 dni od odpiranja vlog vlagatelje pozvala, da vlogo v roku osmih (8) dni dopolnijo.

# ODLOČANJE V POSTOPKU RAZPISA IN OBVEŠČANJE O IZIDU RAZPISA

Na podlagi predloga razpisne komisije bo o izbranih, zavrnjenih in zavrženih vlogah na razpisanih področjih po pooblastilu župana s sklepom odločila direktorica Mestne uprave Mestne občine Ljubljana, o pritožbi zoper ta sklep pa župan MOL. Merila za izbor programov so določena s Pravilnikom o pogojih, merilih in postopku za sofinanciranje izvajalcev letnega programa športa v Mestni občini Ljubljana (Uradni list RS, št. 98/13) in pritožba glede izbora meril v okviru javnega razpisa ni možna.

Pravilnost vloge se bo preverjala na podlagi časa prispetja, pravilne opremljenosti ovojnice in popolnosti vloge.

Vlog, ki ne bodo oddane pravočasno in vloge, katerih ovojnice ne bodo ustrezno opremljene (točka 9, 5 odstavek) komisija **ne bo obravnavala in bodo na zahtevo vrnjene pošiljatelju.**

Zavržene bodo vloge:

* ki ne bodo poslane v roku in na način (razen glede formata ovojnice), ki je določen v 8. točki besedila tega razpisa,
* ki bodo predložene na drug način (npr. po faksu ali elektronski pošti) ali bodo naslovljene ali dostavljene na drug naslov,
* ki ne bodo vsebovale vseh izjav in drugih sestavin, ki jih zahteva besedilo javnega razpisa in razpisne dokumentacije za posamezno razpisno področje oz. te ne bodo oddane v e- Razpis,
* ki ne bodo dopolnjene v roku za dopolnitev vloge (nepopolne vloge).

Zavrnjene bodo vloge:

* tistih vlagateljev, ki ne bodo izpolnjevali osnovnih in posebnih pogojev, določenih v besedilu javnega razpisa in razpisne dokumentacije za posamezno razpisno področje,
* ki jih bo razpisna komisija na podlagi meril za ocenjevanje ocenila kot neustrezne.

Pristojni organ bo ločeno objavil rezultate razpisa in ločeno izdal sklepe o sofinanciranju programov in sklepe o dodelitvi uporabe prostora v mreži javnih športnih objektov.

MOL bo vse vlagatelje o izidu razpisa obvestil o sofinanciranih programih Letnega programa športa 2017 v roku 120 dni po zaključku odpiranja vlog in dodelitvi uporabe prostora v mreži javnih športnih objektov pa v roku 240 dni po zaključku odpiranja vlog.

Z izvajalci se na podlagi sklepa sklene pogodba. Seznam izvajalcev z lokacijami izvajanja programov se objavi na spletni strani MOL. Izvajalci morajo v svojih komunikacijskih sredstvih s člani in drugimi javnostmi, v pisnih in elektronskih oblikah navajati, da program sofinancira MOL ter uporabiti znak MOL, skladno s celostno grafično podobo (CGP), ki je objavljena na spletni strani MOL – Oddelek za šport.

# RAZPISNA DOKUMENTACIJA

Razpisna dokumentacija za vsako razpisno področje je od dneva te objave do izteka prijavnega roka dosegljiva na spletni strani MOL:

<http://www.ljubljana.si/si/mol/mestna-uprava/oddelki/sport/razpisi/>, kjer jo vlagatelji »on line« izpolnijo, elektronsko oddajo in natisnejo izpis s podatki o vlogi.

# DODATNE INFORMACIJE V ZVEZI Z RAZPISOM

Vse dodatne informacije v zvezi z razpisom bodo zainteresirani dobili na tel. št. 01/306-4600 v času uradnih ur. oziroma po e-pošti: [razpisi.sport@ljubljana.si](mailto:razpisi.sport@ljubljana.si).

Ljubljana, 14.7.2017 **MESTNA OBČINA LJUBLJANA**